Zuzana Čaputová

Zuzana Čaputová (uttale [ˈzuzana ˈtʃaputɔʋaː], født Strapáková 21. juni 1973 i Bratislava, Tsjekkoslovakia) er en slovakisk jurist og politiker. Siden 15. juni 2019 har hun vært Slovakias president. Hun har i mange år vært miljøaktivist og stilte til valg for det liberale partiet Progresívne Slovensko og fikk 58,4 % av stemmene i presidentvalget. Hun har tidligere vært advokat.

Liv og virke

Bakgrunn 
Čaputová studerte juss ved Comenius-universitet i Bratislava. Hun ble uteksaminert i 1996. Ved siden av jusstudiene arbeidet hun i kommunalforvaltningen i Pezinok. 

Fra 1998 arbeidet hun som prosjektleder og med utvikling av lokalsamfunn. I 2001 begynte hun å arbeide for Via Iuris, en organisasjon som gir juridisk bistand for å hjelpe folk med å forsvare sine rettigheter og delta i offentlige beslutninger. 

I 2017 forlot hun Via Iuris for å arbeide videre som advokat med særlig tanke på miljøsaker. Čaputová er med i nettverket Environmental Law Alliance Worldwide (ELAW).

Politiker 
Čaputová har arbeidet for å få opphevet amnestiene Vladimír Mečiar innvilget da han var president i 1990-årene. Hun har markert seg som miljøforkjemper, først og fremst ved motstand mot en søppelfylling i Pezinok. For denne innsatsen ble hun i 2016 tildelt Goldman Environmental Prize. 

I 2018 deltok hun i det første landsmøtet i det nystiftede liberale partiet Progresívne Slovensko. Hun ble valgt som en av flere nestledere. Čaputová nevnte i den forbindelse utdanning og helsevesen som hovedsaker, men også miljøvern og justispolitikk. Čaputová har også kamp mot korrupsjon som en viktig sak.

I 2019 stilte hun som kandidat i presidentvalget. Čaputová fikk 40,5 % av stemmene i første valgomgang, mot 18,7 % for rivalen Maroš Šefčovič. De to gikk videre til andre og avgjørende valgomgang 30. mars. Čaputovás kandidatur fikk støtte fra avtroppende president Andrej Kiska. Hun vant andre valgomgang med 58,4 % av stemmene.

Čaputová tiltrådte som president 15. juni 2019. Hun er Slovakias første kvinnelige og yngste president noen gang.

Referanser

Eksterne lenker 
 
 
 

Slovakiske presidenter
Personer fra Bratislava